**B. OSOBITNÁ ČASŤ**

**K čl. I**

**K bodu 1**

Legislatívno-technická úprava súvisiaca s úpravou spôsobu ospravedlňovania.

**K bodom 2 a 4**

Návrhom sa vytvára predpoklad na to, aby si škola mohla upraviť v školskom poriadku podrobnosti týkajúce sa preukazovania dôvodov neprítomnosti detí alebo žiakov na vyučovaní vrátane toho, aké konkrétne doklady sú potrebné na jej ospravedlňovanie. Škola upravuje podrobnosti preukazovania akýchkoľvek dôvodov neprítomnosti (t. j. nielen neprítomnosti z dôvodu ochorenia) v rámci podmienok určených zákonom.

Zostáva zachovaná možnosť školy vyžadovať lekárske potvrdenie o chorobe alebo iný doklad potvrdzujúci odôvodnenosť neprítomnosti aj v prípadoch, keď by podľa iných ustanovení zákona potvrdenie od lekára potrebné nebolo. Musí ísť ale o odôvodnené prípady (napr. dôvodné podozrenie, že žiakove absencie sú účelové, alebo pri opakovanej neprítomnosti žiaka). Touto úpravou sa zachovala možnosť školy reagovať na snahy o obchádzanie plnenia povinného predprimárneho vzdelávania a školskej dochádzky v individuálnych prípadoch.

**K bodu 3**

Ide o všeobecnú „prísnejšiu úpravu“ ospravedlňovania hodín vymeškaných hodín z dôvodu chorobnosti. Je tu nižší počet vyučovacích hodín, ktoré môže ospravedlniť škola bez lekárskeho potvrdenia, resp. nižší počet vyučovacích dní, ktoré môže materská škola ospravedlniť bez lekárskeho potvrdenia.

Cieľom zavedenia všeobecnej prísnejšej úpravy pre všetky školy je dôraz na riadne plnenie povinného predprimárneho vzdelávania a povinnej školskej dochádzky.

**K bodu 5**

Pre školy, ktoré počas sledovaného obdobia školského roka nepresiahnu určitú hodnotu počtu vymeškaných hodín, sa navrhuje, aby riaditeľ školy mohol určiť, že sa bude uplatňovať „miernejšia úprava“, t. j. škola môže ospravedlniť bez potvrdenia lekára vyšší počet vyučovacích hodín, alebo vyučovacích dní, ak ide o materskú školu. Túto referenčnú hodnotu má určovať a zverejňovať ministerstvo školstva.

Na základe analýz ministerstva školstva, by sa mala dostať väčšina škôl do „miernejšieho režimu“. Zotrvanie v „prísnejšom režime“ sa predpokladá len vo vzťahu k malému počtu škôl s problémovou dochádzkou detí a žiakov.

Školy majú preukázať úrovňou dochádzky detí alebo žiakov, že sa môžu pri ospravedlňovaní posunúť do miernejšieho režimu, ktorý je aj z hľadiska administratívnej náročnosti výhodnejší. Ponecháva sa možnosť škôl, ktoré nepresiahnu referenčnú hodnotu, uplatňovať prísnejší režim ospravedlňovania z dôvodu, aby mali možnosť vplývať na plnenie povinného predprimárneho vzdelávania a plnenia povinnej školskej dochádzky podľa podmienok na konkrétnych školách.

Ministerstvo školstva má zverejňovať referenčnú hodnotu z dôvodu, aby mohlo nastavenie tejto hodnoty reflektovať celkový vývoj absencie detí a žiakov na vyučovaní (napr. v dôsledku pandémie) a zároveň, aby toto nastavenie reflektovalo aj špecifiká dochádzky v jednotlivých druhoch a typoch škôl.

Zároveň sa navrhuje aj možnosť, aby sa školy v priebehu školského roka mohli posunúť zlepšením dochádzky do miernejšieho režimu.

Z návrhu vyplýva, že riaditeľ školy, ktorá nepresiahla referenčnú hodnotu, bude môcť určiť, v ktorom režime bude škola dochádzku ospravedlňovať len jedenkrát na príslušné obdobie.

Cieľom dodatočnej kontroly škôl, ktoré sa posunuli z „prísnejšieho režimu do miernejšieho režimu“, je, aby zlepšenie dochádzky v prvom polroku školského roka alebo v druhom polroku školského roka skutočne odrážalo dlhodobejší trend v príslušnej škole.

Upravuje sa povinnosť školy zverejňovať spôsob, akým škola postupuje pri ospravedlňovaní, ako aj oznamovať ho zákonným zástupcom dieťaťa alebo žiaka tak, aby boli zákonní zástupcovia informovaní najmä o zmenách v ospravedlňovaní a v tejto súvislosti mohli postupovať v súčinnosti so školou.

**K bodu 6**

Legislatívno-technická úprava súvisiaca s vložením nových odsekov.

**K bodu 7**

Úpravou sa zohľadňuje nový systém ospravedlňovania aj pri pôsobnosti ministra, podľa ktorej môže zvýšiť počet vyučovacích hodín alebo vyučovacích dní, ktoré možno ospravedlniť bez potvrdenia od lekára v čase výnimočného stavu, núdzového stavu alebo mimoriadnej situácie.

**K bodu 8**

Technická úprava, ktorá súvisí s potrebou zberu dát o počte vymeškaných vyučovacích dní detí materských škôl na vyhodnocovanie dochádzky pre implementáciu navrhovaného systému ospravedlňovania neprítomnosti.

**K bodu 9**

Navrhovaný systém ospravedlňovania neprítomnosti detí na výchove a vzdelávaní v materskej škole je možné zaviesť až od školského roka 2026/2027, keďže materské školy začnú zasielať dáta o vymeškaných vyučovacích dňoch ministerstvu školstva až od školského roka 2025/2026 a tým je možné vyhodnotiť dochádzku materských škôl pre určenie spôsobu ospravedlňovania až pre školský rok 2026/2027.

Upravuje sa prechodný termín, v ktorom regionálne úrady školskej správy oznámia školám, či riaditeľ školy môže určiť v školskom roku 2025/2026 „miernejší režim“ ospravedlňovania.

**K čl. II**

Účinnosť sa navrhuje dňom vyhlásenia z dôvodu, aby sa školy mohli pripraviť na nový systém ospravedlňovania absencie od začiatku školského roka 2025/2026.

V Malej Lehote 30. apríla 2025

**Robert Fico**

predseda vlády Slovenskej republiky

**Tomáš Drucker**

minister školstva, výskumu, vývoja a mládeže Slovenskej republiky